Bjarne Laustsen (S), 2005-03-01:
Det lovforslag, vi behandler her i dag, vil blive udsat for en fin behandling.
Det er bare ikke hver dag, vi har så meget opmærksomhed omkring de ting, vi går og laver herinde i Folketinget.
Nogle gange siger folk: Har I virkelig vedtaget det her inde i Folketinget?
Ja, det har vi.
Der sidder masser af folk på tilhørerpladserne, og man er endda kommet kørende hertil.
Det er jo ikke så usædvanligt, når man skal til København, i hvert fald når man kommer fra Jylland, men det er da nok lidt usædvanligt, at op imod 100 lastbiler holder parkeret udenfor, de plejer jo at køre ude på landevejene og tjene valuta ind til Danmark; det gør man altså ikke lige i dag, og det er jo deres ret at gøre det.
Jeg vil nu godt sige, at et langt stykke hen ad vejen er direktivet her til fordel for nøjagtig dem, der protesterer over det i dag.
Det kan man have forskellige holdninger til, og man kan også have forskellige holdninger til, hvordan man skal løse en sådan sag som den her, om man skal gøre det, at man protesterer, eller man skal gøre det, at man møder op i Arbejdsmarkedsudvalget, som jeg har opfordret chaufførerne og vognmændene til, og lægger tingene frem for dermed på god demokratisk vis at præge det parlamentariske arbejde, således at vi får en lovgivning, der tager sigte på at gøre noget, som er fornuftigt.
Det vil vi i hvert fald lytte til, det kan jeg give tilsagn om på Socialdemokratiets vegne, vi lytter altid til de ting, der kommer.
Når det så er sagt, handler det her jo om livskvalitet, det handler om arbejdsmiljø, det handler om trafiksikkerhed og sundhed.
Når der derfor er lagt nogle grænser for, hvor meget man i det hele taget må arbejde, så kan det jo lyde af voldsomt meget, at vi har en debat også omkring at sætte arbejdstiden ned.
Vi har en ugentlig arbejdstid på 37 timer.
Her har man en ugentlig arbejdstid på 48 timer, og så er der endda en mulighed for at hæve den til 60 timer inden for en 4-måneders-periode, og hvis man implementerer det i overenskomsten, ja, så kan man gå helt op til 6 måneder.
Det, som Dansk Folkeparti er imod, er jo det sædvanlige.
Det gælder om altid at være på tværs, når det drejer sig om EU-politik.
Men hvis de danske vognmænd og de danske chauffører ikke vil udkonkurreres, så drejer det sig om, at vi har lige og fair konkurrencevilkår inden for det marked, hvor vi skal køre.
Og derfor skal vi selvfølgelig have ministeren til at sikre, også gennem Kommissionen, at det, vi vedtager her i Danmark, også kommer til at gælde i alle de andre medlemsstater.
Så undgår vi, at der er en unfair konkurrence.
Det bryder vi os heller ikke om i Socialdemokratiet.
Jeg vil også godt sige, at når vi kigger på de her ting, så er der en lang række af undtagelsesbestemmelserne, som også undrer mig og Socialdemokratiet.
Dem vil jeg give tilsagn om at vi får kigget meget grundigt på i udvalgsarbejdet.
Jeg er helt enig med dem, der allerede har nævnt, at hvis man mener noget med trafiksikkerhed, så er det ligegyldigt, om man er chauffør eller vognmand.
Vi kender godt reglerne omkring turistbusser og andre, hvor køretiden er udløbet.
Så kører man med en privat vogn til grænsen, og så kører den nye chauffør i bussen hjem, og så kører den trætte chauffør bare i en privat bil.
Det er ikke den rigtige måde at gøre det på.
Det kan godt være, at det her er forbundet med nogle omkostninger, men i så fald må vi betale de omkostninger.
Når nogle måske har indrettet deres økonomi på at arbejde en 60-70 timer om ugen og de så påstår, at de nu får en nedgang i økonomien, så kan jeg ikke vide, om det er tilsigtet, men i Danmark har vi det jo sådan, at lønforhold er noget, man ordner mellem arbejdsmarkedets parter, og det vil sige, at hvis der er nogle problemer der, så synes jeg, man skulle tage fat i det og møde op på sin generalforsamling og præge debatten dér.
Vi synes også, det er underligt, at man fritager indsamling af mælk ude på landet og har noget med nogle grænser på 3.500 kg for biler osv.
Det vil vi meget gerne se på, således at vi får et ensartet grundlag, der kommer til at gælde i alle EU-landene, og også at den endelige lovgivning kommer til at omfatte også selvstændige vognmænd.